Bejaardes op plaas aangeval; man vermoorArgieffoto: Lorraine Claasen ’n Bejaarde man (79) is dood nadat hy en sy vrou (66) deur vermoedelik vyf aanvallers op hul plaas by Bad se Loop digby Mookgophong (Naboomspruit) in Limpopo aangeval is. Drie van dié aanvallers is etlike ure daarna in hegtenis geneem. Die bejaarde paar is Vrydagoggend omstreeks 00:15 deur die groep mans in hul plaashuis oorrompel en aangerand. Die egpaar het geslaap toe die mans die plaashuis betree het. Ian Cameron, hoof van gemeenskapsveiligheid by AfriForum, het inligting van die polisie ontvang wat daarop dui dat die bejaarde man se voete en arms met klere vasgebind is. Hulle het hom daarna glo verwurg. Die aanvallers is toe na die ander kamer toe, waar hulle die vrou gedreig en geld en vuurwapens geëis het. Hulle het haar met skoenveters vasgemaak en toe die kamer geplunder, op soek na goed om te steel. Die groep mans het met ŉ onbekende aantal huishoudelike items en selfone te voet op die vlug geslaan. Cameron sê volgens die polisie kon die vrou daarin slaag om ná die voorval na die plaaswerkers se huis te loop om hulp te vra. Sy het toe haar dogter gebel. Die polisie en plaaslike veiligheidsgroepe asook omliggende boere het hulle dadelik na die toneel gehaas. Die polisie het vyf pare voetspore op die toneel gekry wat moontlik dié van die aanvallers kan wees. Moatshe Ngoepe, woordvoerder van die polisie in Limpopo, sê die polisie het die drie mans ure na die aanval in hegtenis geneem. Die verdagtes sal eersdaags in die Mookgopong-landdroshof verskyn op aanklagte van huisroof en moord.